【明報專訊】睇日本動漫,不時有張牙舞爪嘅妖魔鬼怪登場。為咗介紹由古到今嘅「日本妖怪文化」,日本國際交流基金會、日本駐港總領事館及香港藝術中心合辦《妖怪大行進》巡迴展,本周五(5日)起至下月5日,每日朝十晚七喺灣仔香港藝術中心包氏畫廊舉行,免費入場。
展覽有84件展品,以繪卷同錦繪為中心,結合玩具同電影等媒介,例如江戶時代嘅《百鬼夜行繪卷》(局部)、明治時代嘅《沉重的藤箱(新形三十六怪撰)》,畫作展現唔同年代嘅妖怪模樣,可以話係「乜鬼都有」。
主辦方話,日本妖怪「有着超自然力量」,令人覺得驚同恐懼,不過𠵱家亦被當作可愛調皮嘅伙伴,又話今次展覽聚焦喺「大眾化」嘅妖怪,畀觀眾一探不可思議嘅妖怪世界。展覽指定日子會設公眾導賞團,可留意日本駐港總領事館facebook嘅公布。